b'\n_START_ARTICLE_\nVasilijus Archipovas\n_START_PARAGRAPH_\nVasilijus Aleksandrovi\xc4\x8dius Archipovas (rus. \xd0\x92\xd0\xb0\xd1\x81\xd0\xb8\xd0\xbb\xd0\xb8\xd0\xb9 \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb8\xd1\x87 \xd0\x90\xd1\x80\xd1\x85\xd0\xb8\xd0\xbf\xd0\xbe\xd0\xb2) (1926\xe2\x80\x931998) buvo Soviet\xc5\xb3 S\xc4\x85jungos karinio j\xc5\xabr\xc5\xb3 laivyno karininkas, Kubos raket\xc5\xb3 kriz\xc4\x97s metu atsisak\xc4\x99s paleisti torped\xc4\x85 su branduoline kovine galvute. Jis veik\xc4\x97 kaip karininkas, savo kompetencijos ribose, ta\xc4\x8diau i\xc5\xa1 trij\xc5\xb3 atak\xc4\x85 patvirtinti tur\xc4\x97jusi\xc5\xb3 \xc5\xbemoni\xc5\xb3 vienintelis pasak\xc4\x97 \xe2\x80\x9ene\xe2\x80\x9c. Pla\xc4\x8diai visuomenei \xc5\xa1i istorija ilgai buvo ne\xc5\xbeinoma.\n_START_SECTION_\nBiografija\n_START_PARAGRAPH_\nV. Archipovas gim\xc4\x97 valstie\xc4\x8di\xc5\xb3 \xc5\xa1eimoje. Pa\xc5\xa1auktas \xc4\xaf armij\xc4\x85, jis dalyvavo Antrajame pasauliniame kare prie\xc5\xa1 Japonij\xc4\x85, tarnaudamas karo laive. V\xc4\x97liau jis tarnavo Baltijos, Juodosios ir \xc5\xa0iaur\xc4\x97s j\xc5\xabromis plaukiojusiuose povandeniniuose laivuose, buvo atominio, branduolin\xc4\xaf ginkl\xc4\x85 ne\xc5\xa1an\xc4\x8dio povandeninio laivo K-19 karininkas. \xc5\xa0is dar nepatikimas laivas patyr\xc4\x97 daug incident\xc5\xb3. Vieno j\xc5\xb3 metu, \xc5\xa1vitinant radiacija ir gresiant realiam branduolinio sprogimo pavojui, laive kilo mai\xc5\xa1tas. Dalis karinink\xc5\xb3 pareikalavo nedelsiant nuskandinti laiv\xc4\x85, i\xc5\xa1silaipinant greta buvusioje Jan Majeno saloje. Bandydamas \xc4\xafvesti tvark\xc4\x85, kapitonas \xc4\xafsak\xc4\x97 nedelsiant nuskandinti visus ginklus, palikdamas tik pistoletus sau ir dar keletui karinink\xc5\xb3, \xc4\xafskaitant Archipov\xc4\x85. \xc5\xa0io incidento metu Archipovas gavo rimt\xc4\x85 radiacijos doz\xc4\x99 ta\xc4\x8diau laivyne tebedirbo.\n_START_SECTION_\nKarib\xc5\xb3 kriz\xc4\x97\n_START_PARAGRAPH_\n1962 m. spalio 4 d. Karib\xc5\xb3 kriz\xc4\x97s metu vienuolika amerikie\xc4\x8di\xc5\xb3 eskadrini\xc5\xb3 mininink\xc5\xb3 ir l\xc4\x97ktuvne\xc5\xa1is USS \xe2\x80\x9eRandolph\xe2\x80\x9c netoli Kubos u\xc5\xbespaud\xc4\x97 branduoliniu ginklu ginkluot\xc4\x85 sovietin\xc4\xaf povandenin\xc4\xaf laiv\xc4\x85 B-59 ir, siekdami priversti j\xc4\xaf i\xc5\xa1kilti ir prisistatyti, \xc4\x97m\xc4\x97 mesti gilumines bombas. Nors tai buvo mokomosios, ma\xc5\xbeiau pavojingos bombos, soviet\xc5\xb3 laivo kapitonas nusprend\xc4\x97, jog prasid\xc4\x97jo karas. Kadangi laivas tur\xc4\x97jo teis\xc4\x99 gintis ginklu, jei b\xc5\xabt\xc5\xb3 u\xc5\xbepultas, kapitonas nusprend\xc4\x97 paleisti branduoliniu u\xc5\xbetaisu ginkluot\xc4\x85 torped\xc4\x85. Kaip v\xc4\x97liau paai\xc5\xa1k\xc4\x97jo, apie laivo branduolines torpedas amerikie\xc4\x8diai ne\xc5\xbeinojo._NEWLINE_Pagal laivui nustatytas taisykles, branduolin\xc4\x97 torpeda gal\xc4\x97jo b\xc5\xabti paleista tik vienbalsiai sutinkant kapitonui ir dviem kitiems laive buvusiems karininkams. I\xc5\xa1 j\xc5\xb3, prie\xc5\xa1 \xc5\xa1\xc4\xaf sprendim\xc4\x85 pasisak\xc4\x97 tik V. Archipovas, galop \xc4\xaftikin\xc4\x99s kapiton\xc4\x85 i\xc5\xa1kelti laiv\xc4\x85 \xc4\xaf pavir\xc5\xa1i\xc5\xb3, perduoti signal\xc4\x85 \xe2\x80\x9ebaikite provokacij\xc4\x85\xe2\x80\x9c ir kreiptis \xc4\xaf Maskv\xc4\x85 nurodym\xc5\xb3. Atsakydami \xc4\xaf signal\xc4\x85, amerikie\xc4\x8diai atak\xc4\x85 sustabd\xc4\x97. Labai tik\xc4\x97tina, jog tuo b\xc5\xabdu buvo sustabdyta branduolinio karo prad\xc5\xbeia.\n_START_SECTION_\nV\xc4\x97lesn\xc4\x97 karjera\n_START_PARAGRAPH_\nSkirtingai nuo pana\xc5\xa1iai \xc5\xbeinomu tapusio Stanislavo Petrovo, V. Archipovo veiksmai v\xc4\x97liau buvo \xc4\xafvertinti teigiamai. Jis ir toliau dar\xc4\x97 s\xc4\x97kming\xc4\x85 karjer\xc4\x85, 1975 metais buvo paauk\xc5\xa1tintas \xc4\xaf kontradmirolus, v\xc4\x97liau viceadmirolus, buvo Kirovo laivybos akademijos vadovas, kol 1980 metais pasitrauk\xc4\x97 \xc4\xaf pensij\xc4\x85. Mir\xc4\x97 1998 m. 2003 metais (jau po mirties) Italija j\xc4\xaf apdovanojo savo nacionaline premija M\xc5\xabs\xc5\xb3 laik\xc5\xb3 angelai.'